b'\n_START_ARTICLE_\nNikolai Lehto\n_START_PARAGRAPH_\nKaarlo Nikolai Lehto (15. joulukuuta 1905 Halikko \xe2\x80\x93 6. marraskuuta 1994 Turku) oli suomalainen kuvataiteilija. _NEWLINE_Lehto aloitti taiteellisen uransa mainospiirt\xc3\xa4j\xc3\xa4n\xc3\xa4. H\xc3\xa4n kiinnostui taiteesta muutettuaan Turkuun 1920. Aluksi h\xc3\xa4n maalasi traditionaalisia ja realistisia maisemia ja henkil\xc3\xb6kuvia. V\xc3\xa4hitellen h\xc3\xa4n alkoi tietoisesti siirty\xc3\xa4 naivistisempaan ja surrealistisempaan ilmaisuun. H\xc3\xa4n j\xc3\xa4tt\xc3\xa4ytyi vapaaksi taiteilijaksi vasta yli 50-vuotiaana._NEWLINE_Suurimman suosion Lehto saavutti t\xc3\xb6ill\xc3\xa4\xc3\xa4n, joiden p\xc3\xa4\xc3\xa4osassa ovat ihmiset tai el\xc3\xa4imet. Henkil\xc3\xb6t ovat vahvasti tyypiteltyj\xc3\xa4 ja poseeravat kuten vanhoissa perhevalokuvissa, katse kohti kameraa. Ihmiset ovat arvokkaan vakavia eik\xc3\xa4 t\xc3\xb6iss\xc3\xa4 n\xc3\xa4y liikett\xc3\xa4. Teokset ovat kertovia ja l\xc3\xa4mpim\xc3\xa4n humoristisia._NEWLINE_Lehto opiskeli Turun taideyhdistyksen piirustuskoulussa 1930\xe2\x80\x931932. H\xc3\xa4nelle my\xc3\xb6nnettiin Pro Finlandia -mitali vuonna 1972 ja h\xc3\xa4n sai professorin arvon vuonna 1982.'